পথে যেতে যেতে কোনও পথিক যদি ক্লান্ত হন, তাহলে বেঞ্চে বসে অন্তত কিছুক্ষণ গান শুনতে পারবেন।
সেই কারণেই উত্তর কলকাতার রামদুলাল সরকার স্ট্রিটে অনেকদিন আগেই গায়ক মান্না দে’র নামে একটি মূর্তি একচিলতে ছোট জায়গায় বসানো হয়েছিল। এবার সেখানে তৈরি করা হবে সুদৃশ্য বসার জায়গা। তৈরি হবে স্ট্যান্ড। প্রয়াত সংগীত শিল্পীর নামেই ওই স্ট্যান্ডের নাম দেওয়া হবে বলে আপাতত সিদ্ধান্ত হয়েছে।                        
পুরসভা সূত্রের খবর, ওই ছোট্ট এক চিলতে জায়গাটি একসময়ে ভ্যাট হিসাবে ব্যবহার করা হতো। স্থানীয় বাসিন্দারা ভ্যাট নিয়ে আপত্তি জানিয়েছিলেন অনেকদিন আগেই। এরপরই ভ্যাট তুলে সেই জায়গার সৌন্দর্যায়ন করে সেখানে ওই অঞ্চলের বাসিন্দা মান্নার মূর্তি বসিয়ে কয়েকটি বাতিস্তম্ভ লাগানো হয়েছিল। এবার আধুনিক নকশার চেয়ার তৈরি করা হবে। শুধু দাঁড়িয়ে নয়, প্রবীণেরা সেখানে বসেও গান শুনতে পারবেন। পার্কের মধ্যে পরিসর কম। ফলে বড় কোনও বসার জায়গা করা সম্ভব হবে না বলে পুরসভা থেকে জানানো হয়েছে।                     
স্থানীয় কাউন্সিলর তারকনাথ চট্টোপাধ্যায় বলেন, ‘‘ওই পার্কে সকাল থেকে সন্ধ্যা পর্যন্ত মান্না দে’র গান বাজানো হয়। অনেকে গান শুনতেও আসেন। সুদৃশ্য বাতিস্তম্ভও রয়েছে। লাগানো হয়েছে গাছ। বসার জন্য নতুন করে চেয়ার তৈরির সিদ্ধান্ত হয়েছে। সেগুলি দ্রুত করা হবে।’’ পুরসভা সূত্রের খবর, ওই পাড়া অনেক পুরনো। বিবেকানন্দের বাড়ি ছাড়াও ওই অঞ্চলে বসবাস করতেন অনেক বিশিষ্ট। মান্না তার মধ্যে অন্যতম। সেই কারণেই পুরসভা থেকেই ওই সিদ্ধান্ত নেওয়া হয়েছিল। কলকাতা পুরসভা ছাড়াও স্থানীয় বিধায়ক শশী পাঁজার বিধায়ক তহবিল থেকেও বরাদ্দ করা হয়েছিল অর্থ।
রামদুলাল সরকার স্ট্রিটের ওই এলাকা বেশ পুরনো। তাই পারিকল্পনামাফিক তা গড়ে ওঠেনি। পুরনো জায়গার সৌন্দর্যায়ন করতেই পুরসভাকে অনেক নতুন পরিকল্পনা করতে হয়েছে। এক চিলতে ভ্যাটের জমিতে পার্ক তৈরি করা ছাড়াও কম্প্যাক্টর স্টেশন এবং পুরনো আমলের বাতিস্তম্ভ বসানোর সিদ্ধান্ত নিয়েছেন পুরকর্তৃপক্ষ।